Made in Heaven

Made in Heaven (בעברית: נוצר בגן עדן) הוא האלבום החמישה עשר של להקת הרוק הבריטית קווין. האלבום יצא בשנת 1995. זהו אלבומם האחרון בהרכבם המקורי ויצא לאור כ-4 שנים לאחר מותו של פרדי מרקיורי בשילוב קטעים שהוקלטו לפני מותו.

לאחר מותו של פרדי מרקיורי בשנת 1991, חברי הלהקה הנותרים, בריאן מיי, רוג'ר טיילור וג'ון דיקון אספו את שארית ההקלטות שהוקלטו במשך השנים והרכיבו מהן את האלבום. האלבום הגיע למקום הראשון בבריטניה ומכר בה כמיליון וחצי עותקים (שישה אלבומי פלטינה) ובכך נהפך לאלבום הנמכר ביותר של הלהקה בבריטניה. האלבום הגיע למקום הראשון במדינות נוספות באירופה: גרמניה, איטליה, ספרד, הולנד, שווייץ, פורטוגל, אוסטריה ושוודיה ולמקום השני בצרפת. בארצות הברית האלבום הגיע רק למקום ה-58. בעיצוב האלבום היה רשום, "Dedicated to the immortal spirit of Freddie Mercury" ("מוקדש לרוחו האלמותית של פרדי מרקיורי").

 שירי האלבום 
 It's A Beautiful Day 
רעיון ספונטני מקורי מאת מרקיורי, אשר הקליט באולפני מיוזיקלנד במהלך הקלטות האלבום "The Game". באלבום הורחב השיר לשתי דקות ו-32 שניות. הקטע הקלאסי, ללא האלתור של מרקיורי, הורכב ע"י ג'ון דיקון. לקראת הסוף נשמע סימפול תזמורתי קצר, מתוך היצירה "La Calinda" מאת פרדריק דיליוס. במהדורה המיוחדת של "The Game" נכללה ההקלטה המקורית ב-EP המצורף.

 Made In Heaven 

"Made in Heaven" הופיע במקור באלבום הסולו הראשון של מרקיורי, Mr. Bad Guy. שיר זה (יחד עם השיר "I Was Born to Love You"), נערך על ידי שאר חברי הלהקה עבור האלבום לאחר מותו של פרדי. הלהקה ביצעה עיבוד מחדש לשיר.

 Let Me Live 

"Let Me Live" היא בלדת רוק, אשר תפקיד הזמרה בה מבוצע על ידי כל חברי הלהקה (מלבד דיקון). השיר במקור בוצע על ידי קווין ורוד סטיוארט ב-1983, בעת הקלטת האלבום The Works. הפזמון שכולל את המשפט: "Take a piece of my heart" ("קחי חתיכה מלבי"), הושפע משירה של ארמה פרנקלין, "Piece of My Heart".

 Mother Love 
שיר זה היה השיר האחרון שמרקיורי ובריאן מיי כתבו יחד והשיר האחרון שמרקיורי שר בעודו בחיים.

 My Life Has Been Saved 
השיר היה בהתחלה רצועה אקוסטית מ-1987–1988 שבוצעה על ידי דיקון. המפיק דייוויד ריצ'רדס, סייע לו עם הקלטת הדמו והקלידים. לאחר מכן, מרקיורי שר את השיר, ואחר כך כל הלהקה הקליטה את השיר. גרסת האלבום שונה מזו של 1989. השיר מבוצע על ידי מרקיורי ודיקון שניגן על גיטרות, קלידים ובס.

 I Was Born To Love You 

השיר הופיע במקור ב-Mr. Bad Guy. הלהקה שינתה את השיר והפכה אותו לשיר רוק (בעיקר רוק כבד על ידי מיי). השיר הפך לפופולרי ביפן בשנת 2004 לאחר שהפך לשיר הפתיחה של התוכנית היפנית גאווה (プライド).

 Heaven For Everyone 
שיר זה נכתב על ידי רוג'ר טיילור והפך לאחד השירים הבולטים באלבום. זוהי גרסת כיסוי ללהקה בה היה חבר טיילור בעברו, הקרוס (בגרסה זו השתתף מרקיורי כזמר אורח). לאחר 8 שנים פורסם השיר גם ב-Made in Heaven.

 Too Much Love Will Kill You 
השיר הופיע במקור באלבום הבכורה של מיי, Back to the Light, והוא כתב אותו יחד עם פרנק מוסקר ואליזבת ליימרס. לאחר מכן, בוצע על ידי קווין עם שירתו של מרקיורי. הגרסה של קווין היא בלדת רוק.
ממוזער|Made in Heaven היה אלבום האולפן האחרון של קווין בו השתתף ג'ון דיקון לפני פרישתו ב-1997|209x209 פיקסלים

 You Don't Fool Me 
שיר זה הוא אחד השירים האחרונים שהוקלטו ל-Made in Heaven. מיי סיפר באתרו שריצ'רדס ביצע עריכה לשיר, בעת הקלטת האלבום.

 A Winter's Tale 
זהו השיר האחרון שמרקיורי כתב והלחין (לחן השיר "Mother Love" נכתב בידי מיי), מיי העיד שהשיר "מתאר עד כמה החיים יפים", מרקיורי כתב אותו כשישב על שפת אגם תוך כדי התבוננות על ההרים.

 (It's A Beatiful Day (Reprise 
שיר זה הוא גרסת רוק כבד לשיר הראשון באלבום. הוא מתחיל באותה התחלה של השיר ואז הופך לרוק כבד. השיר כולל קטעים מ-"Seven Seas Of Rhye", ואת השיר "Yeah" שיופיע עוד פעם אחריו.

 Yeah 
"Yeah" הוא השיר הקצר ביותר באלבום ובקטלוג השירים של קווין, באורך 4 שניות. השיר מורכב ממרקיורי אומר את המילה "יה". קטע קולי זה הוקלט במקור כקול רקע לשיר "Action This Day" מתוך "Hot Space", אם כי נמצא דמיון לפתיח השיר "Don't Try Suicide" מתוך "The Game".

 13/Untitled 
שיר ללא כותרת. זהו השיר הארוך ביותר שהקליטה קווין, באורך 22 דקות ו-32 שניות. השיר החל כניסוי של המפיק דייוויד ריצ'רדס עם מכשיר סימפול, ונדגמו בו קטעים מתוך השיר "It's a Beautiful Day" והקלטות קול של מרקורי עם אפקטי תהודה שונים. מיי וטיילור הוסיפו רעיונות נוספים לשיר זה. לדבריו של מיי, השיר ממחיש את עלייתו של מרקיורי לגן עדן.      

שיר זה נכלל במקור בגרסת התקליטור בלבד ובחלק מקלטות הפרומו של האלבום. קלטות סטנדרטיות של האלבום מסתיימות עם הרצועה "Yeah" ודוהות בנקודת הזמן בה מגיע השיר חסר הכותרת.   

מהדורת התקליט הראשונה כללה מספר שניות מהשיר, שנחרטו על החריצים בסוף התקליט. במידה ולמאזין אין פטיפון עם אפשרות עצירה אוטומטית, יושמעו תווים מעטים מתחילת השיר.

הרצועה האחרונה ברשימת שירי באלבום (בכל הפורמטים) היא רצועה 11: "It's a Beautiful Day (Reprise)". בשנת 2015, במסגרת ההוצאות מחדש של דיסקוגרפיית קווין, יצא האלבום מחדש ע"ג תקליט כפול. במהדורה זו הצד הרביעי כולו מוקדש לרצועה ה-13. הרצועה מופיעה ברשימת השירים תחת הכותרת "13".

 רשימת שירים 

 משתתפים 
פרדי מרקיורי – קולות, פסנתר, קלידים
רוג'ר טיילור – תופים, קלידים, קולות
ג'ון דיקון – גיטרה בס, קלידים
בריאן מיי – גיטרה, קלידים, קולות
 קולות נוספים ב־Let Me Live:
 רבקה ליי-וויט
 גרי מרטין
 קטרין פורטר
 מרים סטוקליי
 דייוויד ריצ'רדס – הפקה, קלידים (שירים 5, 8, 13), הפקה בפועל, טכנאי אולפן ואחראי על המיקס
 ג'סטין שירלי-סמית – הפקה בפועל וטכנאי אולפן
 ג'ושוע מקרה – הפקה בפועל וטכנאי אולפן
 ריינהולד מק – הקלטות מקוריות משנות השמונים
 קווין מטקלף – מסטרינג (1995)
 ריצ'רד גריי – צילום העטיפה

קישורים חיצוניים

קטגוריה:אלבומי קווין
קטגוריה:אלבומים שהגיעו למקום הראשון במצעד האלבומים הבריטי
קטגוריה:אלבומים שהגיעו למקום הראשון בניו זילנד
קטגוריה:אלבומים שהתפרסמו לאחר מות מבצעיהם
קטגוריה:אלבומי חברת EMI רקורדס
קטגוריה:אלבומים באנגלית